UDHËZIM
Nr. 16, datë 17.4.2025

[bookmark: _GoBack]PËR DISA NDRYSHIME NË UDHËZIMIN NR. 14, DATË 28.3.2025, “PËR PROCEDURAT DHE MËNYRËN E ADMINISTRIMIT TË FONDIT TË PROGRAMIT PËR BUJQËSINË DHE ZHVILLIMIN RURAL PËR MASAT MBËSHTETËSE PËR VITIN 2025”

Në mbështetje të nenit 102, pika 4, të Kushtetutës së Republikës së Shqipërisë, të pikës 3, të nenit 6, të ligjit nr. 9817, datë 22.10.2007, “Për bujqësinë dhe zhvillimin rural”, të ligjit nr. 115/2024, “Për buxhetin e vitit 2025” dhe të VKM-së nr. 150, datë 6.3.2025, “Për përcaktimin e kritereve bazë, të sektorëve që do të mbështeten dhe të masës së përfitimit nga fondi i programit për bujqësinë dhe zhvillimin rural për vitin 2025”, ministri i Bujqësisë dhe Zhvillimit Rural dhe ministri i Financave, 

UDHËZOJNË:

Në udhëzimin nr. 14, datë 28.3.2025, “Për kriteret, procedurat dhe mënyrën e administrimit të fondit për programin e bujqësisë dhe zhvillimit rural për vitin 2025”, bëhen ndryshimet si më poshtë vijon:
1. Në kreun VIII, “Kriteret, dokumentacioni dhe procedura për masën 8: mbështetje për naftën për punimet e mekanizuara në bujqësi”: 
a) pika 6, pjesa “Kriteret dhe normativat e përfitimit”, ndryshohet me formulimin e mëposhtëm:
“6. Çdo subjekt përfitues duhet të provojë aktivitetin bujqësor për të cilin aplikon, duke paraqitur:
- faturë blerje për një nga imputet si material mbjellës (farëra ose fidanë)/ plehra kimike/ pesticide; ose
- faturë për shitjen e prodhimit.
Faturat mund të ngarkohen në sistem në momentin e aplikimit ose mund të dorëzohen fizikisht në ambientet e përcaktuara nga ky udhëzim në aneksin nr. 1 (AREB, Agropika) ose në zyrat qendrore të AZHBR-së fizikisht apo me postë, deri para pagesës apo para kontrollit (për subjektet që mund të kontrollohen para pagesës).”
b) pika 7, pjesa “Aplikimi për mbështetje për naftën për bujqësinë”, ndryshohet me formulimin e mëposhtëm:
“7. Dokumentacioni që duhet të ngarkohet në sistem është në varësi të statusit të pronësisë apo përdorimit të tokës bujqësore për të cilën aplikohet dhe statusit të regjistrimit të saj në ASHK. Në mënyrë të përmbledhur, dokumentacioni i kërkuar sipas skenarëve të ndryshëm, është si më poshtë:

	Skenari
	Dokumentacioni i skanuar që duhet të ngarkohet nga aplikuesi

	Aplikanti e ka në pronësi tokën bujqësore (në emër të tij) dhe ka marrë certifikatën e pronësisë.
	Certifikatën e pronësisë, shoqëruar me kartelën e pasurisë dhe hartën treguese.

	Aplikanti ka AMTP për tokën bujqësore të lëshuar në emër të tij si përfaqësues i familjes bujqësore.
	AMTP


	Aplikanti është anëtar i familjes bujqësore që ka marrë tokën në pronësi.
	AMTP
Certifikatë familjare e gjendjes më 1.8.199.1
Marrëveshje dakordësie e shumicës së anëtarëve të familjes bujqësore në gjendjen aktuale, në lidhje me punimin/përdorimin e tokës nga aplikuesi.

	Aplikanti e ka marrë tokën bujqësore me qira ose në përdorim.
	Kontratë qiraje, kontratë huapërdorjeje ose dokument të ligjshëm të nënshkruar mes palëve (shoqëruar me dokumentet përkatëse të pronësisë).



Ky udhëzim hyn në fuqi menjëherë dhe botohet në Fletore Zyrtare.

